  Туспуктэм: Татьяна Пунгина Татьяна Пунгина Наталия Сильвестрова 14-тӥ куарусёнэ Ижкарын М. Горький нимо нылпи лыдӟетъюртэз тупатъям бере усьтӥзы. Туэ ужъюртлы 70 ар тырмоз. Со нырысетӥез модельной нылпи лыдӟиськонни луиз. Ужрадэ ивортодэтъя «Удмуртия» агенстволэн корреспондентэз вуылӥз. « Котькуд ужъюрт, кудзэ ми адӟиськомы – со аспӧртэмлыко модельной лыдӟиськонни. Татын ми тазалыксыя сюбегатэм луонлыкъёсын пиналъёс понна но радъям интыез адӟиськомы. Татын книга возён инты гинэ ӧвӧл - татын творчествоен вырон, вераськон инты, со нылпиослы но, анай-атайёссылы но тунсыко луоз » Ярослав Семёнов, Удмуртиысь кивалтэтлэн тӧроез Тупатъян ужъёсты «Культура» йӧскалык ӵектос улсын быдэстӥзы. Лыдӟиськонниез выльдон понна федерал коньдэтысь 5 миллион, элькун коньдэтысь 1 миллион но кар коньдэтысь 2,1 миллион манет висъязы. Лыдӟиськонниын пыронзэ тупатъязы, ӝажыосты, книга сётон кафедраосты, жӧкъёсты, пуконъёсты воштӥзы, нылпи садэ ветлӥсьёслы ӝокъёсын, миндэръёсын инты радъязы, тылъёс юнматӥзы. Лыдӟиськоннилэн фондэз 1 сюрслэсь трос книгалы узырмиз. Ужъюртын мультиформатской инты кылдытӥзы. Татын лыдӟиськон залъёс, интерактивной шудон площадкаос лэсьтӥзы. Покчи классъёсын дышетскисьёс но школае мыныны дасяськись пиналъёс понна «Дети солнца» инты радъязы. Отын соос лыдӟиськон дуннеен тодматскозы. Учкон залын семинаръёс, тренингъёс, фильмъёсты учкон но соосъъя вераськонъёс, тунсыко адямиосын пумиськонъёс ортчылозы. « Нуллэ нылпиосты лыдӟиськонниосы, учке, макем соос воштӥськозы. Копак выль инты. Татчы книга басьтыны гинэ ӧвӧл, мастер-классъёсы пыриськон понна но ветлыны луоз » Дмитрий Чистяков, Ижкарлэн тӧроез Лыдӟиськонниын научно-популярной но справочной литератураен тодосъя но тодонлыкъя «Мои университеты» пространство, тодосъя «Детская лаба» лаборатория, «Виртуальный школьник» но «Виртуальная бабушка» IT-курсъёс ужалозы. Фото: Татьяна Пунгина Та модельной лыдӟетъюрт Ижын витетӥез. Оглом Удмуртиын соос 16 ни. 2023-тӥ арын гудырикошконэ Эгра ёросысь Кабачигуртын быдэсак выльдэм П. К. Поздеев нимо лыдӟиськонниез усьтӥзы. Ар пумозь эшш кыказ ужъёсты йылпумъялозы. Тегъёс: лыдӟиськонни Лулчеберет йӧскалыкӵектосъёс Ижкар Удмуртия  